Атырау облысы, Атырау қаласы
№11 Ы.Алтынсарин атындағы орта мектептің
бастауыш сынып мұғалімі
Сұлтанова Сара
[bookmark: _GoBack]Тақырыбы:  «Бүгінгі шәкірт көгершін, болашағы көгерсін»
Мақсаты:  Білімнің қайнар көзі, бастау бұлағы бастауыштан басталатындығын ұғындыру; білімге, өнерге деген қызығушылығын арттыра отырып білім ордасын, ұстаздарды құрметтей білуге тәрбиелеу, білімнің алғаш есігін ашқан ұстаздармен қоштастыра отырып жоғарғы сынып мұғалімдеріне сәт сапар тілеп табыстау. 
Көрнекілік:  «Бүгінгі шәкірт көгершін, болашағы көгерсін» атты слайд, оқушылардың жазған дәптерлері, күнделіктер, салған суреттері, шақыру билеті, шарлар, грамоталар, ашық хаттар, гүлдер, ақ мата, бестік бағалар
Жүру барысы:
Мұғалім:-         Бұл оқу тамақ болар қарны ашқанда,
Жол табар қараңғыда адасқанда.
Мал озбас біле білсең білім озар,
Ақыры керек болар бір сасқанда, деп   Міржақып   ақын айтпақшы, тарыдай болып кіріп, ақыл ойлары толысып, оң мен солын танып, жақсы мен жаманды айыра білуді үйренген шәкірттерімнің ұйымдастыруымен  «Бүгінгі шәкірт көгершін, болашағы көгерсін» тақырыбында  бастауышпен  қоштасу ертеңгілігін бастауға  рұқсат етіңіздер. 
І бастаушы : Бахтиярова Анэль
Бәрі есімде, мектепке алғаш барған күн,
Күлімдеп бір нұр жүзіміз жанған күн.
Сыңғыр қағып қуанышпен қоңырау,
Шақырғаны алға бізді арман мың! 
ІІ бастаушы: Амиржанов Ислам:
Әсем бөлме, терезелер  жап-жарық,
Қойған дерсің шырағданнан шам жағып.
Қара тақта, аппақ парта қаз-қатар,
Отырдық біз сипап бәрін таң қалып.
ІІІ бастаушы: Нысанбаева Аружан
Кіріп келді сыныпқа ұстаз күнді іліп,
Бөлме іші кетті лезде шын жылып.
Сәлем берді бізге ұстаз жымиып,
Бар шуылын балалардың тындырып.
І бастаушы :
Толқимыз, толқып тұрсыз баршаңызда,
Мұндай күй болған сірә,  қаншаңызда.
Қол соғып қошеметпен шақыралық,
4 сынып оқушыларын ортамызға.
ІІ бастаушы :
Көз салып қараңызшы бойымызға,
Ортақ боп бүгінгі өскен ойымызға.
Қош келіпсіз, ұстаздар ата-аналар,
«Бастауышпен қоштасу»  тойымызға.
ІІІ бастаушы :
Шаттанамын, мен бүгін, шаттанамын,
Ғылым сынын түсіндім мақтанамын.
Осы сырды үйреткен төрт сыныбым,
Түстей болып мінекей артта қалдың.
Мұхатанова Дильназ :
Қоштасу тойын бастайық,
Ән мен биге басайық.
Өнерімізді көрсетіп,
Құрметіне бұл тойдың,
Әнмен шашу шашайық.
Хор: « Аяулы мектебім» әні
Қуанышова Аружан :
Мектебім-мәңгі бапкерім,
Қарызбыз саған бәріміз.
Өзіңе деген парызды,
Ақтаймыз талай әлі біз. 
Абдолов Бекзат :
Білімнің қайнар бұлағы,
Өнердің жарық шырағы.
Тұрағы өзің-мектебім,
Шәкіртің асыл қырағы.
Нұрбаева Аружан :
Мектебім-алтын бесігім,
Айқара ашқан есігін.
Өзіңде жүріп естідік,
Ұстаздың асыл есімін.
Ыстық қой сенің құшағың,
Бүрлеген мен бір бұтағың.
Азамат болып ертең –ақ,
Өзіңнен түлеп ұшамын.
Мұғалимова Ақниет :
Есімде ұстаздардың алғаш қарсы алғаны,
Айқара есік ашып тастағаны.
Бір мереке думан болып осы  маңда,
Жетектеп бір сыныпқа алып барғаны.
Енді , міне, сағымдай боп өте шықты,
4 жыл уақыт аз ба екен, кім біліпті?
Ұстаз ана жасады мына бізден,
Ел таңғалар азамат бір-бір мықты.
Бақыбаев Махамбет :
4 жыл бойы білім берген мәпелеп,
Атамыздай біз сыйлаймыз қастерлеп.
Рахмет сізге, ұстаз апай мың алғыс,
Ұмытпаймыз жүремізде дәріптеп.
Хор «Мектебім» әні
Айдынғалиева Мадина:
Көрмеген артық сөйлеп, артық күліп,
Шәкірттерін баулыды тәртіпті ғып.
Қоштасамыз біз бүгін Сара апаймен,
Ұстаз әнін жаңғыртып айтып тұрып.
І бастаушы :
-Достар, бізді болашаққа не бастайды? 
Хормен:            
-Ұстаздың көрсеткен жолы, 
-Ата-ана ақылы.
-Болашаққа деген сенім.

І бастаушы :- Достар, бүгін бізде мейрам. Бастауышты бітіріп жатырмыз. Бір-бірлеріңе қандай жақсы тілек тілер едіңдер?
І бастаушы :
Өмір деген сан-саналы қиыр жол,
Адаспасаң оданда аларың мол.
Ұстаз, ана, әкенің, құрбыныңда,
Саған достым тілейтінім тек ақ жол!
(ақ мата жайылады)
ІІ бастаушы :
Жайнаса бал-бұл бүлдіршін,
Бір сынып тағы өрлесін.
Жайқалып тұрған көктемгі,
Өмірің сенің гүл болсын!
(Гүл шашылады)
ІІІ бастаушы :
Құтты болсын құрбыжан,
Алға аттаған қадамың.
Білім деп соқсын жүрегің,
Жолыңа бестік шашамын.
(бестік бағалар тасталады)
І бастаушы :
Шақырып алыс арманға,
Асулар күтіп тұр алда.
Өмірге ұлы самғауға,
Жар бола көрсін бір алла!
Ән: «Сыныптастар, құрдастар»
Аманғалиева Зарина :
“Әліппе” ұстап, “Ана тілімен” таныстым,
Байлығына достарыммен таң қалыстым.
Тілі екен бұл Абай, Жамбыл, Мұхтардың,
Қазақтағы әулие би, үш арыстың. 
Нұрпейс Дина:
Осылардың өлең-жырын оқып жаттадық,
Даналық сөзді қазақтан басқадан таппадық.
Мазмұндама, шығарма жазып үйрендік,
Әңгіме айтып, тәп-тәуір сөз саптадық.
Дүйсенғалиев Бекзат:
Білдім алғаш дыбыстың не екенін,
Жуан ба, әлде жіңішке ме екенін.
Әріптіде ойдағыдай меңгердім,
Ақтара алдым емін-еркін сөз кенін.
Кушенова Айнэль:
Алғаш рет сандармен таныстым,
Оларды санап жазу қиынға түсті тым.
Қосып алуды да меңгердім,
Көбейту кестесін де үйрендім.
Ғадылжанова Аминат:
Үйрендім есептің төрт амалын,
Шығарып есеп, теңдеуді де құра аламын.
Көп таңбалы сандардың да,
Бұза алатын болдым қамалын.
Мойнақова Ақбөбек:
Шәкірттерін азамат қып саналы,
Ұстаз-ана, дана бола алады.
Ең бастысы-ұстаз мына әлемде,
Ұлағат боп, ұлылық боп қалады.
Хор: «Ұстазым» әні
ІІ бастаушы:-Ендеше, «Ұстаз» сөзінің формуласы қандай?
-ұлағатты
ҰСТА
З
-салмақты
-танымал
-ардақты
-зиялы

ІІІ бастаушы:
Шәкірттің жүрегіне дем бересің,
Екінші анам болып сен келесің.
Мейірім-шуағыңды күндей шашып,
Барлығына шәкіртіңнің дән себесің.
І бастаушы:
Әр баланың жүрегіне гүл екен,
Ұстаз ісін ақын біткен жыр еткен.
Бұл ұғымға айтар алғыс шексіз ау,
Қаншама мың шәкірттерді түлеткен.
Сабидуллина Аружан:
Талаптанып білім шыңға самғауға,
Мен мектепке алғаш рет барғанда.
Сара апай  қарсы алып ең біздерді,
Мерейіңіз биік болсын қашанда. 
Әзірбайқызы Дильназ:
Санамызда тұрса дағы сан ұғым,
Білмеуші едік көп нәрсенің анығын.
Тілі менен әдебиетін орыстың,
Саягүл апай  өзіңізден таныдым. 
Нұрбаева Аружан:
                        Жетілдіріп жеткіншектер білімін,
Сырын ашқан ағылшынның тілінің.
Назым апай еңбегіңді бағалап,
Сізге шексіз алғыс айтар сыныбым. 
Қуанышова Аружан: 
Қай кезде де бағыт сілтер көлемді,
Бізге үйреткен музыкадай өнерді.
Күләш апай ісіңізден бақ тауып,
Шығардыңыз талай талант өнерді
Хор:-  Зор үміт күткен біздерден,
Келешек ұлан ұрпақпыз.
Ұстаздардан алған біліммен,
Шыңдарға биік шықпақпыз.
Хор: «Балдырғандар» әні
ІІ бастаушы:   
Жас өмір-жайқалтады жапырағын,
Жас өмір-жаздай ыстық  жақын әнің.
Жас өмір- толған мақсат, шексіз арман,
Батыл ой, батыл тілек, батыл адым.
ІІІ бастаушы:   
Ажырамай мектеппен бір елі Сіз,
Жақсылыққа жаралған жүрегіңіз.
Сөз берелік құрметпен  Қайырғали ағайға 
Түлектерге арналсын тілегіңіз. 
Мектеп басшысы Қайырғали Рысқалиұлына сөз беріледі.
Ән: «Ұстаз ағай»
І бастаушы: 
Ұстазым көп өмірде , өлеңде де,
Жете алады ұстазсыз өрен неге?
Өрмелеткен биікке  Кәмшат апай,
Ой жібер деп үңілткен тереңге де,-деп, 
сөз кезегін Кәмшат апайға береміз.
ІІ бастаушы: 
Өнерліге әсем әнмен сән керек,
Өнегені қанжығаға өңгеред.
Еврей биін билегенде бишілер,
Бүкіл әлем кетер бір сәт дөңгелеп.
ІІІ бастаушы: 
Күлімдеп жанары,
Біздерге жиі кеп,
Сынақтар алады.
Оқысаң нашарға,
Түйілер қабағы.
Бестікті көп алсаң,
Мәз-мейрам болады.
Келесі сөз кезегін Назгүл апайға береміз.
Күй: «Кеңес»
Мұғалимова Ақниет:
Болашақтың үлкен жолын, сізден сызып бастадық,
Еркеліктің, жалқаулықтың, көп түрін біз тастадық.
Жылы сөзбен қарсы алып, бізді баурап алдыңыз,
Үйретем деп түрлі білім біраз шаршап қалдыңыз.
Айдынғалиева Мадина:
Түрлі-түрлі пәндер ді де оқитын болдық ержетіп,
Қателік болса жіберген, түзетелік тездетіп.
Мықты болса ұстазың, мінді өзіңнен іздегін,
Игере алмай қиналсаң, біреуден көріп жүрмегін.
Абдолов Бекзат:
Балалықпен тәртіп бұзсақ, кешірімді сұраймыз,
Терең білім алуды енді, мақсат етіп шыңдаймыз.
Алтын ұя мектеп даңқың, даралап тағзым етеміз,
Білімді әрі жалғастырып, арманға біз жетеміз.
І бастаушы:
Алғашқы ұстаз-ерекше тұлға, дара шың,
Ұмытылмастай мәңгі есте қалатын.
Сарғайып кеткен суреттерді парақтап,
Шәкірттерін оңаша еске алатын, -дей келіп,
Ұстазымыз Сара апайға  сөз кезегін береміз.
Ән: «Сұлу қыздар» (домбырамен)
ІІ бастаушы: 
Біздермен ойнап күледі,
Сырымызды біледі.
Қасымызда енді әрдайым,
                         Бақтыгүл  апай жүреді. 
Сөз кезегі V сыныпқа қабылдап   алатын  Бақтыгүл апайға беріледі.
Би: «Испан» биі
Ән: «Асыл жандар, ұстаздар»
ІІІ бастаушы: 
Тал бойына шуақ тұнып, мейірлене есілген,
Тентектікті, еркелікті ақыл айтып кешірген.
Айналайын ата-аналар панамыз,
Әлпештеген, әлдилеген, ән-күйменен өсірген.
Келесі сөз кезегі ата-аналарға беріледі.
«Әке туралы ой», «Ана» өлеңдері оқылады.
Ән: «Менің анам алтын»
І бастаушы: 
Ата-анаң өміріңнің жалғасы,
Ұстазының енді толған арнасы.
Өмір бақтың пісіп тұрған алмасы,
Түлектерім сөйлейді.
8 сынып оқушысы Ания сөз сөйлейді.
4-сынып оқушысы Анэль сөз сөйлейді.
ІІ бастаушы: 
Төрт жылды да , міне, теп-тез өткерді,
Білім жолда өтті талай өткелді.
Әліппені, ана тілін үйреткен,
Ұстазбен қоштасатын сәт келді.
Хор: «Бастауышпен қоштасу»
ІІІ бастаушы:
 Мынау өмір арнасымен ағады,
Білімді жан әркез жолын табады.
Сіздерменен бастауыштар қоштасып,
Көгершіндей самғап қанат қағады.
І бастаушы:
Білімді жан әрқашанда бағалы,
Білім барда ақ шашыңда даналы.
Көрерменім аман-сау бол осымен,
Ақ көгершін самғап ұшып барады. 
Ән: «Ақ көгершін»
(Ақ көгершін, шарлар ұшырылады)

